Virallinen lehti nro C 223 , 17/07/1998 s. 0131



KIRJALLINEN KYSYMYS P-0170/98 komissiolle esittäjä(t): Bárbara Dührkop Dührkop (PSE) (28. tammikuuta 1998) Aihe: Kevytraideliikennehankeen toteuttaminen Vitoriassa, San Sebastianissa ja Bilbaossa ja mahdollinen yhteisön rahoitus Euroopan yhteisö tukee eri tavoin julkista kaupunkiliikennettä. Viimeksi kuluneina vuosina raitiovaunuliikenne on kehittynyt tehokkaana ja saasteettomana liikennevälineenä jopa niin, että lukuisissa kaupungeissa raitiovaunu- ja kevytraideliikennettä otetaan uudelleen käyttöön tai käyttöönotto suunnitellaan toteutettavaksi lyhyellä aikavälillä. Tätä tarkoitusta varten Baskimaan hallitus on laatinut kevytraideliikennehankkeen toteutettavaksi Vitoriassa, Bilbaossa ja San Sebastianissa. Mitä tukia Euroopan yhteisö on määrännyt raitiovaunu- ja kevytraideliikennettä varten? Missä kaupungeissa toteutettavia hankkeita yhteisö tukee ja millaisin summin? Voidaanko olettaa, että yhteisö rahoittaa tällaisia hankkeita, joita Baskimaan hallitus on suunnitellut toteutettavaksi Vitoriassa, San Sebastianissa ja Bilbaossa? Komission jäsenen Monika Wulf-Mathiesin komission puolesta antama vastaus (13. maaliskuuta 1998) Koheesiorahastosta rahoitetaan Kreikan, Espanjan, Irlannin ja Portugalin liikenneinfrastruktuurin hankkeita, jotka kuuluvat Euroopan laajuisen liikenneverkon kehittämistä koskevien yhteisön suuntaviivojen soveltamisalaan. Jotta hankkeet olisivat tukikelpoisia, niiden on kuuluttava suuntaviivoissa määritettyihin verkkoihin tai oltava yhteistä etua koskeville hankkeille asetettujen vaatimusten mukaisia. Tällaisia ovat Euroopan laajuisten rautatieverkkojen yhteensopivuus tai yhteydet muihin liikennevälineverkkoihin. Koheesiorahastosta ei yleensä rahoiteta raitiovaunu- tai pikametrohankkeita, elleivät ne merkittävästi edistä pääsyä Euroopan laajuisiin verkkoihin. Irlannissa koheesiorahasto on myöntänyt 16,9 miljoonaa ecua Dublinin pohjois- ja eteläosiin kulkevan sähköistetyn maanalaisen raidelinjan, ¨Dublinin alueen kevytraideliikenteen¨ (Dublin area rapid transit) laajentamiseksi. Espanjan viranomaiset ovat ehdottaneet, että koheesiorahasto antaisi yhteisrahoitusta hankkeeseen, joka koskee Madridin metron laajentamista Barajasin lentokentälle asti. Hankkeen hyväksymistä harkitaan parhaillaan. Tarkkaa luetteloa Euroopan aluekehitysrahaston (EAKR) tuista, jotka koskevat metron infrastruktuureja, ei ole saatavissa. Tämä johtuu siitä, että rakennerahastojen tuki annetaan pääasiallisesti alueellisten toimenpideohjelmien yhteisrahoituksen kautta ja toimenpideohjelmien hallinnosta vastaa asianomainen jäsenvaltio. EAKR:sta rahoitetaan tällaisia toimia pääasiassa tavoitteen 1 kohdealueilla. Esimerkkinä mainittakoon Ateenan metron laajentaminen (kahden uuden linjan ja laitteiston saattaminen päätökseen), Salonikin metron rakentaminen, Lissabonin metron laajentaminen (kuusi uutta linjaa) sekä Dublinin kevytraideliikenteen yhteisrahoitus. Kun kyse on tavoitteen 2 tukikelpoisista kohdealueista, julkisen liikenteen sekä kaupunki- ja suurkaupunkiliikenteen toimet kuuluvat yhteisrahoituksen piiriin vain silloin, kun ne helpottavat suoranaisesti pääsyä liikekeskuksiin, jotka ilman kyseisiä liikenneyhteyksiä olisivat syrjässä tai epäedullisessa asemassa. Rahoituksen on joka tapauksessa rajoituttava kiinteän pääoman muodostamiseen eikä siihen voi sisältyä liikennevälineitä eikä käyttökuluja. EAKR:n yhteisrahoituksen osuus tällaisissa toimissa saa olla enintään 30 prosenttia. Parlamentin jäsenen mainitsemat kaupungit sisältyvät tavoitteen 2 tukikelpoisiin kohdealueisiin. Yllä mainittuja tukikelpoisuusperusteita sovelletaan kevytraideliikenteen hankkeisiin, joita Baskimaan hallitus suunnittelee. Tavoitteeseen 2 kuuluvaa Baskimaata koskevan 1997-1999 ohjelman 4.2 kohdassa määrätään, että 98,16 miljoonan ecun tukikelpoisesta kokonaismäärästä annetaan EAKR:n yhteisrahoitusta 29,45 miljoonaa ecua Bilbaon metron toista linjaa varten.